จี้คลังหามาตรการพยุงเศรษฐกิจ
"สมชัย" ปลัดคลัง เผย "สมคิด" สั่งการให้คลังไปหามาตรการจูงใจ
5 ม.ค. 2559

"สมชัย" ปลัดคลัง เผย "สมคิด" สั่งการให้คลังไปหามาตรการจูงใจ
นายสมชัย สัจจพงษ์ ปลัดกระทรวงการคลัง เปิดเผยว่า นายสมคิด จาตุศรีพิทักษ์ รองนายกรัฐมนตรี ได้สั่งการให้กระทรวงการคลังไปดำเนินการหามาตรการจูงใจให้ภาคเอกชนเข้ามามีส่วนช่วยเหลือประชาชนที่มีรายได้น้อย เกษตรกร หรือคนชรา ตามนโยบายประชารัฐของรัฐบาล โดยนายสมคิดกำชับให้ดำเนินการเรื่องนี้โดยเร็ว
ทั้งนี้ เบื้องต้นกระทรวงการคลังมีกรอบแนวคิดที่จะให้เอกชนบริจาคเงินเพื่อช่วยเหลือผู้มีรายได้น้อย เกษตรกร หรือคนชรา และให้นำเงินบริจาคมาหักลดหย่อนภาษีได้มากกว่า 1 เท่า คล้ายการหักลดหย่อนภาษีเพื่อการศึกษาที่หักลดหย่อนภาษีได้ 2 เท่า หรืออาจมีแรงจูงใจอื่นที่ไม่ใช่ภาษีก็ได้
นอกจากนี้ กระทรวงการคลังยังอยู่ระหว่างหามาตรการให้ผู้ประกอบการรายใหญ่ช่วยผู้ประกอบการรายเล็ก หรือเอสเอ็มอี เหมือนประเทศญี่ปุ่น ตามนโยบายของนายอภิศักดิ์ ตันติวรวงศ์ รมว.คลัง เพื่อให้ผู้ประกอบการรายเล็กมีความเข้มแข็ง และให้เศรษฐกิจขยายตัวยั่งยืน
ด้าน นายสมคิด เปิดเผยหลังการตรวจเยี่ยมกระทรวงการคลัง ว่า ได้ประชุมร่วมกับรมว.คลัง และข้าราชการกระทรวงระดับสูง หารือถึงสถานการณ์เศรษฐกิจทั่วไป รวมถึงการทำมาตรการกระตุ้นเศรษฐกิจในปี 2559 โดยได้ให้แนวคิดให้ดำเนินการอย่างรอบคอบ ซึ่งที่ผ่านมากระทรวงการคลังทำงานได้ดี ทั้งการดูแลเศรษฐกิจประเทศและการปฏิรูปการจัดเก็บภาษี
"การปรับโครงสร้างภาษีในปี 2559 ส่งผลให้การจัดเก็บรายได้มีขึ้นมีลง แต่การปรับทำให้ภาพรวมดีขึ้น ซึ่งจะมองแต่ระยะสั้นๆ ไม่ได้ ต้องมองระยะยาว" นายสมคิด กล่าว แหล่งข่าวจากกระทรวงการคลัง เปิดเผยว่า นายสมคิดเป็นห่วงเศรษฐกิจไทย เนื่องจากจะได้รับผลกระทบจากเศรษฐกิจในต่างประเทศ รวมถึงปัญหาภายในประเทศ โดยเฉพาะปัญหาภัยแล้งทำให้ผลผลิตไม่ดี รายได้ของเกษตรกรตกต่ำ จึงให้เตรียมมาตรการดูแลเศรษฐกิจไว้ล่วงหน้า